钦定古今图书集成/明伦汇编/氏族典/第059卷 > 徐子仁
## 钦定古今图书集成/明伦汇编/氏族典/第059卷 > 徐子仁

按《名山藏艺妙记》：“子仁，南京人。年十四，补弟子员。任
放不谐，竟遭黜落。繇是博极群书，究作者之情。自前
元赵孟𫖯亡，书学遂微，篆法尤多失正，至周伯温始
复振之。本朝李东阳远续其绪。子仁以其超颖之姿，
躬诣堂室，蚤尚雄丽，晚益朴古拔俗，绰登神品。馀若
真行，皆入精妙。碑板书师颜柳，楷法题榜大书师本”
朝詹孟举，并绝海内。日本使臣得者，什袭为珍。武宗
南巡，近侍上其词翰，召见行宫，两幸其宅。子仁故长
髯，武宗手翦之以为拂子，因自号“髯仙。”筑快园于城
东，委曲幽清，名木佳卉，四时不绝。善制小令，能自度
曲，尝于酒次命伶童侍女传其新声。